Cyklokorytnička

Cyklokorytnička je cyklistická trasa, spájajúca Ružomberok s Korytnicou, vybudovaná prevažne na telese zaniknutej úzkorozchodnej železničnej trate.

Cyklokorytnička vznikla ako náučno-relaxačná cyklotrasa údolím Revúckej doliny, oddeľujúcej Veľkú Fatru od Nízkych Tatier. Trasa je svojím charakterom nenáročná a vyhovuje aj rodinám s deťmi (pozor však na miesta, kde cyklotrasa križuje cestu I/59). Prejazd je odporúčaný na horskom bicykli (a na vlastnú zodpovednosť). Na cyklotrase bolo osadených viacero tabúľ s informáciami o histórii pôvodnej železnice a s informáciami o okolitej krajine. Cieľ trasy je v Korytnici, ktorá je známa svojimi minerálnymi prameňmi. Občerstvenie popri trase sa nachádza aj v Liptovskej Osade, na Podsuchej, v Bielom Potoku a v Ružomberku. Trasa meria 23 km s prevýšením 400 m.

 História 
V roku 1908 bola v Revúckej doline sprevádzkovaná úzkorozchodná miestna železničná trať z Ružomberka, ležiaceho na trase Košicko-bohumínskej železnice do kúpeľnej osady Korytnica. Trať bola v prevádzke do roku 1974, kedy bola zrušená a koľajový zvršok postupne znesený.

Pre cykloturistov bola trasa z Ružomberka po Liptovskú Osadu čiastočne upravená v roku 2001. Od Liptovskej Osady až po Korytnicu bola postupne upravovaná a budovaná od konca roku 2015 a na jar 2016. Otvorená bola v sobotu 11. júna 2016.

 Trasa 
 Ružomberok (ul. Šoltésova, smer Banská Bystrica)
 Biely Potok
 Jazierce
 Podsuchá
 Liptovská Osada
 Patočiny
 Korytnica Kúpele

 Referencie 

 Iné projekty 

 Externé odkazy 
 Cyklokorytnička na webe mesta Ružomberok
 Facebooková stránka

Kategória:Cyklistické trasy na Slovensku
Kategória:Doprava v okrese Ružomberok
Kategória:Doprava v Ružomberku
Kategória:Liptovská Osada
Kategória:Veľká Fatra
Kategória:Nízke Tatry